বিএএফ শাহীন কলেজ শমশেরনগর
বিএএফ শাহীন কলেজ শমশেরনগর বাংলাদেশ বিমান বাহিনী কর্তৃক পরিচালিত একটি শিক্ষাপ্রতিষ্ঠান। এটি মৌলভীবাজার জেলার কমলগঞ্জ উপজেলার শমশেরনগর ইউনিয়নে অবস্থিত। ২০১১ সালে এই প্রতিষ্ঠানটি উদ্বোধন করেন মৌলভীবাজার-৪ আসনের সাবেক সংসদ সদস্য, সাবেক কৃষিমন্ত্রী, তৎকালীন চীফ হুইপ আব্দুস শহীদ। পাঠদান কার্যক্রম শুরু হয় ২০১২ সাল থেকে। ২০১৫ সালে এটি মৌলভীবাজার জেলার শ্রেষ্ঠ কলেজ হিসেবে মনোনীত হয় এবং ২০১৮ সাল পর্যন্ত পরপর ৪ বার মৌলভীবাজার জেলার শ্রেষ্ঠ কলেজ এবং প্রথম বারের মতো সিলেট শিক্ষা বোর্ডের সেরা কলেজ হওয়ার গৌরব অর্জন করে। এই প্রতিষ্ঠানটি প্রায় প্রতিবছর শিক্ষাক্ষেত্রের পাশাপাশি ক্রীড়ায়ও ভালো ফলাফল অর্জন করে।